نواز شریف د نړۍ د کاتولیکانو مشر پاکستان ته دعوت کړی
یو لوړپوړی پاکستاني هیئت چې د پاپ فرانسیس په نامه د پاکستان د صدراعظم نواز شریف پیغام ورسره دی، واتیکان ته رسیدلی دی.
د پاکستان د فدرالي حکومت د وزیرانو یو هیئت د نړۍ د مسیحي کاتولیکانو مذهبي مرکز واتیکان ته رسیدلی او ټاکل شوې چې د کاتولیکانو د ستر مذهبي مشر پاپ فرانسیس سره د کتنې پر وخت هغه ته رسمي بلنه ورکړي چې پاکستان ته سفر وکړي. د نواز شریف له لورې په استول شوي هیئت کې د مذهبي چارو او د پاکستان مذهبونو ترمنځ د هم آهنگۍ وزیر سردار یوسف او د کښتۍ چلولو او بندري چارو وزیر کامران مایکل هم شامل دي. ټاکل شوې چې پاپ فرانسیس په روانه میاشت کې یو شمیر آسیایي هیوادونو ته سفرونه وکړي. د مذهبي چارو او د پاکستان مذهبونو ترمنځ د هم آهنگۍ وزیر سردار یوسف واتیکان ته له روانیدو دمخه د امریکا غږ سره په ځانگړې مرکه کې وویل چې کچیرې پاپ فرانسیس پاکستان ته د تگ بلنه ومني دا کار به د ادیانو ترمنځ د همآهنگۍ لپاره د حکومت هڅې غښتلې کړي. ښاغلي یوسف د امریکا غږ سره په خبرو کې وویل چې د پاکستان حکومت د ادیانو ترمنځ د هم آهنگۍ لپاره کار کوي او د پاپ او د واتیکان له نورو مقاماتو سره د دوی د هیئت لیدنه کتنه په ټوله نړۍ کې د هم آهنگۍ رامنځ ته کول دي. دغه پاکستاني وزیر زیاته کړه چې "استول شوی هیئت د ښه نیت پیغام له ځان سره لیږدوي. د هغو لیدنو کتنو په نتیجه کې چې په واتیکان کې یې ترسره کوي په نړۍ کې به د پاکستان نیکه څیره څرگنده کړي." ددې پاکستاني مقام په وینا په تیرو ٣٨ کلونو کې هیڅ یو پاپ یا د نړۍ د کاتولیکانو مذهبي مشر پاکستان ته سفر نه دی کړی. سردار یوسف زیاته کړه چې پاکستان ته د پاپ سفر د هغو منفي تبلیغاتو د دفع کولو لپاره هم خورا اهمیت لري چې د هغه په وینا د پاکستان په وړاندې موجود دي. د پاکستان اکثریت اوسیدونکي مسلمانان دي خو مسیحي اقلیت هم لري او که پاپ هغه هیواد ته د تللو بلنه ومني پاکستاني مسیحانو ته به هم یو ښه خبر وي.